
      PL x 155/2012
RAPORT COMUN
asupra
proiectului de Lege pentru completarea art. 48 din Legea nr. 379/2003 privind regimul mormintelor şi operelor comemorative de război
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru apărare, ordine publică şi siguranţă naţională şi Comisia juridică, de disciplină şi imunităţii au fost sesizate spre dezbatere, în fond, cu proiectul de Lege pentru completarea art. 48 din Legea  nr. 379/2003 privind regimul mormintelor şi operelor comemorative de război, trimis cu adresa nr. PL-x 155 din 29 mai 2012, înregistrat cu nr. 32/158 din 30.05.2012 şi 31/372 din 30.05.2012.
Senatul, în calitate de primă Cameră sesizată, a adoptat proiectul de lege în şedinţa din 21 mai 2012, în condiţiile art.75 alineatul (2) teza a III-a din Constituţia României, republicată.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.


Consiliul Legislativ, conform adresei cu nr. 1223 din 18 noiembrie 2011, a avizat favorabil iniţiativa legislativă, cu observaţii şi propuneri.

Guvernul României susţine adoptarea iniţiativei legislative, sub rezerva însuşirii observaţiilor formulate, conform adresei cu nr. 2802 din 8 decembrie 2011.

Proiectul de lege are ca obiect de reglementare completarea art.48 din Legea nr. 379/2003 privind regimul mormintelor şi operelor comemorative de război, cu modificările ulterioare, în sensul stabilirii de contravenţii pentru depunerea de coroane şi jerbe de flori la mormintele şi operele comemorative de război, urmată de manifestări în scopuri electorale, de către partidele politice.
Comisia  pentru apărare, ordine publică şi siguranţă naţională a dezbătut proiectul de lege în şedinţa din data de 13 iunie 2012.
La şedinţa Comisiei au fost prezenţi 20 de deputaţi din totalul de 23 membri ai acesteia.

La dezbateri a participat, în calitate de invitat, ministrul apărării naţionale, domnul Corneliu Dobriţoiu.  
          În urma dezbaterilor, membrii Comisiei, cu unanimitate de voturi, au hotărât să întocmească un raport preliminar de respingere a proiectului de lege, pe care să-l transmită Comisiei juridice, de disciplină şi imunităţi.

        Comisia juridică, de disciplină şi imunităţi a dezbătut proiectul de lege în şedinţa din 27 iunie 2012.

La şedinţă au fost prezenţi 13 deputaţi din totalul de 23 membri ai Comisiei.

         În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să întocmească un raport comun de respingere a proiectului de lege.
        Membrii celor două comisii sesizate în fond au hotărât, în conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, să propună plenului Camerei Deputaţilor un raport comun de respingere a proiectului de Lege pentru completarea art. 48 din Legea nr. 379/2003 privind regimul mormintelor şi operelor comemorative de război, din următoarele considerente:

- potrivit Ordonanţei Guvernului nr. 2/2001 privind regimul juridic al contravenţiilor, cu modificările şi completările ulterioare, legea contravenţională apără valorile sociale care nu sunt ocrotite prin legea penală. Potrivit legii, actele normative prin care se stabilesc contravenţii trebuie să cuprindă descrierea faptelor ce constituie contravenţii şi sancţiunea ce urmează să se aplice pentru fiecare dintre acestea. Pentru a respecta normele de tehnică legislativă, proiectele de legi trebuie elaborate într-un limbaj clar şi concis, care să permită aplicarea coerentă şi eficientă a acestora.

- textul proiectului de lege nu cuprinde descrierea clară a faptelor ce constituie contravenţii, nu defineşte ce se înţelege prin „manifestări în scopuri electorale". În acest mod, textul propus poate genera confuzie, făcând inaplicabilă reglementarea sau, dimpotrivă, poate duce la abuzuri, limitări legate de însăşi desfăşurarea ceremonialelor comemorative.

În raport de obiectul şi conţinutul său, proiectul de lege face parte din categoria legilor ordinare.

